HU Az Európai Unió Hivatalos Lapja C 291/19

Módosítás iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 291/10)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítás iránti kérelem elleni felszólalásra.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

AZ 1151/2012/EU RENDELET 53. CIKKE (2) BEKEZDÉSÉNEK ELSŐ ALBEKEZDÉSE SZERINTI MÓDOSÍTÁS JÓVÁHAGYÁSÁRA IRÁNYULÓ KÉRELEM

„ACEITE DE TERRA ALTA”/„OLI DE TERRA ALTA”

EU-szám: ES-PDO-0105-01382 – 2015.10.5.

OEM ( X ) OFJ ( )

1. Kérelmező csoportosulás és jogos érdek

Consejo Regulador de la DOP Aceite de Terra Alta [Az „Aceite de Terra Alta” oltalom alatt álló eredetmegjelölés szabályozó tanácsa] C/Povet de la Plana, s/n 43780 Gandesa TARRAGONA ESPAÑA Telefon: +34 977420474 honlap: www.dopoliterraalta.com; e-mail cím: info@dopoliterraalta.com

Az „Aceite de Terra Alta” oltalom alatt álló eredetmegjelölés szabályozó tanácsa az „Aceite de Terra Alta” vagy „Oli de Terra Alta” oltalom alatt álló eredetmegjelölésű olaj valamennyi előállítóját és feldolgozóját tömöríti, és a módosítási kérelem benyújtásához jogos érdeke fűződik.

2. Tagállam vagy harmadik ország

Spanyolország

3. A termékleírás módosítással érintett rovata

— ☐ A termék elnevezése — ☒ A termék leírása — ☐ Földrajzi terület — ☒ A származás igazolása — ☒ Az előállítás módja — ☐ Kapcsolat — ☒ Címkézés — ☒ Egyéb (csomagolás, ellenőrző szerv és logó)

4. A módosítás(ok) típusa

— ☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása. — ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot.

5. Módosítás(ok)

A termék leírása:

Az elmúlt tíz év során végzett elemzések és kóstolók adatai, valamint az olajok érzékszervi értékelésének módszereiben történt változások alapján sor került a termék leírásának felülvizsgálatára és kiegészítésére. Konkrétan az alábbi változtatások történtek:

— Érzékszervi jellemzők: A külső megjelenés tekintetében a „nem lehet fátyolos vagy zavaros” követelmény törlendő, mivel ezt az „áttetsző” jelző már magában foglalja. A szín tekintetében a leírás kiegészült az olívaolaj gazdasági évének elején jellemző szín feltüntetésével. Az íz és az aroma tekintetében a módosított leírás tartalmazza a gyümölcsösség alakulását a gazdasági év során. Megtörtént a termékelemzési eredmények kifejezésére szolgáló paraméterek frissítése is, hogy azok összhangban legyenek a Nemzetközi Olívatanács szűz olívaolajakra előírt érzékszervi vizsgálati módszerével, az olívaolaj jellemzőiről és a vonatkozó elemzési módszerekről szóló hatályos uniós rendelet előírásai szerint. A módosítás értelmében a kóstolói csoport minimális pontszámát a hibamedián, a gyümölcsösségi medián, valamint a maximális csípősségi és keserűségi intenzitás váltja fel. Ezenkívül a kóstolói megjegyzések alapján sor került a mandulára és dióra emlékeztető aromás jellegre való hivatkozás felülvizsgálatára. Ennek megfelelően az érzékszervi jellemzők alábbi táblázata: „Külső megjelenés Tiszta, áttetsző, nem lehet fátyolos vagy zavaros Szín Sárga, árnyalatnyi különbségekkel a halványsárgától az óaranysárgáig terjedő skálán Íz Jó íz és gyümölcsösség jellemzi a gazdasági év elején, de az idény előrehaladtával enyhén édessé válhat. Mandulára és dióra emlékeztető illatú A kóstolói csoport által adott minimális pontszám 6,5 ” helyébe a következő táblázat kerül: „Külső megjelenés Tiszta, áttetsző Szín Színe a gazdasági év elején zöld vagy zöldessárga. Az idény előrehaladtával sárga színű lesz, a halványsárgától az óaranysárgáig terjedő skálán Íz Közepes-erős gyümölcsösség és kellemes íz, amely az idény előrehaladtával gyengülő gyümölcsösség mellett édesebbé válhat. Mandulára és/vagy dióra emlékeztető illat Hibamedián 0 Gyümölcsösségi medián ≥ 2,5 Keserűségi medián ≤ 6 Csípősségi medián ≤ 6”

— Fizikai és kémiai jellemzők: Törlésre kerültek a „maximális nedvességtartalom és illóanyag-tartalom”, valamint a „maximális szennyező anyag-tartalom” paraméterei. Ennek oka az, hogy az olívaolaj és az olívamaradék-olaj jellemzőiről és az ezekre vonatkozó elemzési módszerekről szóló uniós rendelkezések szerint az olajok vizsgálatánál ezek nem minősülnek minőségi paramétereknek.

A terméknek a területről való származását garantáló elemek:

Javasolt ezt a bekezdést egyszerűsíteni és úgy megszerkeszteni, hogy összhangba kerüljön a meglévő nyomonkövethetőségi és ellenőrzési rendszerekkel, valamint a legújabb termékleírásokkal. A „kísérő dokumentum” – eredetileg ez szolgált az „oltalom alatt álló olajszállítmányok” kísérésére – hivatkozása törlésre került, mivel más módon is biztosítható a nyomonkövethetőség.

Ezért született javaslat arra, hogy a termékleírás „Bizonyíték arra, hogy a termék a földrajzi területről származik” című alábbi bekezdésének szövege:

„Ellenőrzések és tanúsítás: Ezek a termék származását garantáló alapvető elemek. Az alábbi folyamatok tartoznak ide: Az olajsajtoló üzemekbe érkező olajbogyó az engedélyezett fajtákhoz tartozik, valamint a szabályozó tanács által vezetett és ellenőrzött nyilvántartásban szereplő vállalkozásoktól származik. Az olajbogyó sajtolása és az olaj kivonása a termelési területen található és a szabályozó tanács nyilvántartásában szereplő olajsajtoló üzemekben történik. Az így kinyert olaj a termékleírásban meghatározott eljárásnak megfelelően kerül értékelésre. Az olaj tárolását és csomagolását a körülhatárolt területen található és a szabályozó tanács által a csomagoló és forgalmazó vállalkozásokról vezetett nyilvántartásban szereplő vállalkozások végzik. Az olajat fizikai, kémiai és érzékszervi elemzésnek vetik alá. Csak a teljes ellenőrzési eljáráson sikerrel megfelelő olajak esetében végezhető el a szabályozó tanács által kiadott eredetmegjelöléssel, címkével, ellenőrző címkével vagy számozott minőségmegjelöléssel történő csomagolás és forgalomba hozatal. A szabályozó tanács által a csomagoló vállalkozás részére kiadott címkeszámozás a termesztő által e vállalkozásoknak adott terméktől és a termék forgalomba hozatalához használt tárolóedény űrtartalmától függ. Az eredetmegjelöléssel védett – a nyilvántartásban szereplő vállalkozások között mozgó – összes nagykereskedelmi szállítmányt a szabályozó hatóság által – saját döntés alapján – kiadott kísérő dokumentumnak kell kísérnie a tanúsítás fenntartása érdekében.”

helyébe az alábbi, három szakaszra osztott szöveg kerüljön: „Nyomonkövethetőség”, „A nyilvántartott termelők önellenőrzése” és „Ellenőrzés és tanúsítás”.

„Nyomonkövethetőség: Az előállítás, gyártás és csomagolás minden szakaszában megvalósított nyomonkövethetőség lehetővé teszi az eredetmegjelölési oltalom alatt álló olaj eredetének igazolását. A termékleírás megfelelő nyomonkövethetősége és felügyelete érdekében az alábbiakat kell elkészíteni: A termelők és parcellák nyilvántartása Az olajsajtoló üzemek nyilvántartása A csomagoló és forgalmazó vállalkozások nyilvántartása A nyilvántartott termelők önellenőrzése: A nyilvántartott termelők vezetik a saját maguk által végzett ellenőrzések nyilvántartását, hogy bizonyítani tudják a termékleírásban rögzített követelmények teljesítését. Ennek az önellenőrzésnek a minimális tartalmát a minőségirányítási kézikönyv határozza meg. Ellenőrzés és tanúsítás: Az OEM ellenőrzését a tanúsító szerv végzi, amely figyelemmel kíséri a nyilvántartott üzemeltetők által végrehajtott ellenőrzések rendszerét, valamint a termelési folyamat és a késztermék nyomonkövethetőségét és ellenőrzéseit. A figyelemmel kísérés a dokumentumok (nyilvántartások) és a csomagolt olaj minőségének rendszeres szemlézését és vizsgálatát jelenti. Ha az e termékleírásban foglalt követelmények nem teljesülnek, akkor az olaj nem hozható forgalomba az »Aceite de Terra Alta« vagy »Oli de Terra Alta« OEM használatával.”

Termelési módszer:

— Megszűnt az a követelmény, hogy az olajbogyókat speciális rácsos rekeszekben kell az olajsajtoló üzembe szállítani. Ennek oka az, hogy a betakarítási és szállítási rendszerek fejlődése következtében az ilyen rekeszek alkalmazása nélkül is megőrizhető az olajbogyók épsége.

— Megszűnt a szüretelhető olajfák minimális életkorára (öt év) vonatkozó előírás. Ennek oka az, hogy az új telepítési és művelési technikáknak köszönhetően már az említett életkor elérése előtt is optimális olajbogyó termelés biztosítható.

Címkézés:

Új követelmény viszont, hogy az „Oltalom alatt álló eredetmegjelölés” kifejezést vagy „OEM” rövidítést a hatályos szabályoknak megfelelően fel kell tüntetni a bejegyzett elnevezés mellett.

Egyéb:

— Csomagolás: Megszűnt a keletkezési helyen történő csomagolásra vonatkozó korlátozás, mert nincs szükség ilyen előírásra a meghatározott földrajzi területen belül, hiszen a jelenlegi nyomonkövethetőségi és ellenőrzési rendszerek biztosítékot jelentenek az adott termék minőségére nézve. Ezért a termékleírás e változás miatt érintett valamennyi szakasza módosításra került. Ezek a következők: — „Földrajzi terület”: „Az előkészítési és csomagolási terület megegyezik a termelési területtel” mondat helyére „Az előkészítési terület egybeesik a termelési területtel. A csomagolás nem feltétlenül a körülhatárolt földrajzi területen történik” szövegrész került be, így ezzel megszűnt a keletkezési helyen történő csomagolásra vonatkozó korlátozás. — „A terméknek a területről való származását garantáló elemek”: Törlésre kerültek a földrajzi területen belüli csomagolás hivatkozásai. — „Termelési módszer”: Az alábbi három bekezdés került törlésre. E bekezdések részletezték azt, hogy miért kell a földrajzi területen belül végezni az oltalom alatt álló olaj teljes termelési folyamatát (beleértve a csomagolást is). „A termeléstől a címkézésig tartó teljes folyamat a meghatározott földrajzi területen történik a minőség védelme és a nyomonkövethetőség biztosítása érdekében. A minőség tekintetében: A szűz olívaolajak nagyon érzékenyek a sokféle átalakulás és változás előidézésére képes külső ágensekre; az ilyen típusú olajnál ezért nagyon fontos az, hogy a teljes folyamat ugyanazon a földrajzi területen menjen végbe. Nyomonkövethetőség: Az ellenőrzés és tanúsítás terén nagyon fontos a tanúsító szerv megfelelő működéséhez, hogy a teljes folyamat a meghatározott földrajzi területen menjen végbe.” a következő csomagolási bekezdéssel: „A csomagolási és címkézési folyamat a meghatározott földrajzi területen belül vagy kívül is végezhető.” — Ellenőrző szerv: Megtörtént az ellenőrző szerv adatainak frissítése. — Nemzeti törvényi előírások: Ez a szakasz törlésre került, mivel nem szerepel előírásként az 1151/2012/EU rendeletben. — Az „Aceite de Terra Alta”/„Oli de Terra Alta” OEM logó bekerült a termékleírásba.

EGYSÉGES DOKUMENTUM

„ACEITE DE TERRA ALTA”/„OLI DE TERRA ALTA”

EU-szám: ES-PDO-0105-01382 – 2015.10.5.

OEM ( X ) OFJ ( )

1. Elnevezés

„Aceite de Terra Alta”/„Oli de Terra Alta”

2. Tagállam vagy harmadik ország

Spanyolország

3. A mezőgazdasági termék vagy élelmiszer leírása

3.1. A termék típusa

1.5. osztály: Olajok és zsírok (vaj, margarin, olaj stb.)

3.2. Az 1. pontban szereplő elnevezéssel jelölt termék leírása

Extraszűz olívaolaj, amelyet az Olea Europaea L. faj terméséből állítanak elő, főként az Empeltre fajtából vagy az Empeltre fajta és a másodlagosnak számító Arbequina, Morruda és Farga fajták keverékéből. Az olaj előállítása olyan mechanikai vagy más fizikai eljárással történik, amely nem rontja az olaj minőségét, hanem megőrzi az olajbogyó ízét, aromáját és tulajdonságait.

A termelési területen jellemző túlsúlya miatt az Empeltre jelenti a fő és hagyományos fajtát.

A Terra Alta eredetmegjelölésű olaj jellemzői az alábbiak:

Érzékszervi:

Külső megjelenés Tiszta, áttetsző Szín Színe a gazdasági év elején zöld vagy zöldessárga. Az idény előrehaladtával sárga színű lesz, a halványsárgától az óaranysárgáig terjedő skálán Íz Közepes-erős gyümölcsösség és kellemes íz, amely az idény előrehaladtával gyengülő gyümölcsösség mellett édesebbé válhat. Mandulára és/vagy dióra emlékeztető illat Hibamedián 0 Gyümölcsösségi medián ≥ 2,5 Keserűségi medián ≤ 6 Csípősségi medián ≤ 6

Kémiai és fizikai tulajdonságok:

Maximális savtartalom (olajsavtartalom %-ban) 0,50 Maximális peroxidszám (O2/kg milliekvivalensben) 18 K270 legfeljebb 0,20 K232 legfeljebb 2,50

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

Az olajbogyók termesztését és a termék feldolgozását kizárólag a 4. pontban meghatározott földrajzi területen szabad végezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

Az olívaolaj csomagolása a 4. pontban meghatározott földrajzi területen belül vagy kívül is végezhető.

Kiskereskedelmi értékesítéshez a terméket legfeljebb 5 liter űrtartalmú és a hatályos jogszabályok szerint engedélyezett tárolóedénybe kell csomagolni.

3.6. A bejegyzett elnevezést viselő termék címkézésére vonatkozó egyedi szabályok

A csomagoláson a vonatkozó jogszabályokban előírt általános jellegű információkon kívül feltüntetendő még az „Aceite de Terra Alta” (spanyol) vagy „Oli de Terra Alta” (katalán) elnevezés, valamint az „Oltalom alatt álló eredetmegjelölés” kifejezés vagy „OEM” rövidítés is.

4. A földrajzi terület tömör meghatározása

A termelési terület a Terra Alta járást és a Ribera d’Ebre járás néhány települését foglalja magában – mindkét járás a Katalán Autonóm Közösség délnyugati részén található.

Ennek megfelelően az alábbi települések tartoznak a földrajzi területhez:

Terra Alta Ribera d’Ebre Arnes Corbera d’Ebre Pinell de Brai Ascó Batea Gandesa Pobla de Massaluca Flix (a 13., 18., 19., 20. és 21. zóna kivételével minden zóna) Bot Horta de Sant Joan Prat de Comte Riba roja d’Ebre Caseres La Fatarella Vilalba dels Arcs

5. Kapcsolat a földrajzi területtel

Az oltalom alatt álló olívaolajak termelése és feldolgozása az Ebro-völgy déli részén történik. A domborzati sokszínűség és az a tény, hogy ez egy tengertől távoli, szárazföldi régió, azt jelenti, hogy ez a zóna átmenetnek tekinthető a hegyvidéki éghajlat és a kontinentális mediterrán éghajlat között. Talaját és éghajlatát tekintve három fő tényező jellemzi:

— Tengerszint feletti magasság: A területnek helyet adó, átlagosan 400 méteres tengerszint feletti magasságban fekvő fennsíkot nagyon gyenge termőképességű meszes talajok alkotják.

— Természetes határok: A körzetben három hegygerinc találkozik: a legfeljebb 700 méteres tengerszint feletti magasságú „Pàndols” és „Cavalls”, valamint az „Els ports de Beseit” nevű legnagyobb hegygerinc, amelynek legészakibb csúcsai az 1 400 méteres tengerszint feletti magasságot is elérik. A mindennek nyomán kialakult jellegzetes terepviszonyok egyedi mikroklímát eredményeznek, ahol a szárazföldi mediterrán éghajlatot szélsőséges hőmérsékletek, tág hőmérséklet-tartományok és nyári szárazság jellemzik.

— Szelek: A fentiek mellett – és következtében – a térségben fontos szerepet játszanak a szelek, nem annyira az intenzitásuk (ami nem túl nagy), hanem a termesztési feltételekhez való hozzájárulásuk miatt. A térség két legfontosabb szele a „Garbinada” és a „Cerç”.

Az oltalom alatt álló eredetmegjelöléssel védett olívaolaj jellegét az „Empeltre” nevű fő fajta (a térségben hagyományosan termesztett őshonos fajta) adja. Magas olajtartalma és kiváló olajminősége miatt tartják értékesnek. Ez a fajta természetes és kizárólagos jelleggel fordul elő az Ebro-völgy és a Baleár-szigetek teljes területén. Az eredetmegjelölés oltalma alá tartozó „Aceite de Terra Alta” vagy „Oli de Terra Alta” földrajzi területe pontosan az említett völgy déli részére esik. Ez a fajta tökéletesen alkalmazkodott az OEM termelési terület talajának és éghajlatának jellemzőihez. Ennek oka az, hogy nem mostanában került bevezetésre, hanem természetes szelekció eredménye: az így kialakult szívós fajta jól bírja a gyenge talajokat, az aszályt és a hideget. Ez a hagyományos és fő fajta a Terra Alta járásban, és egyúttal ez az a fajta, amelyet mindkét helyen termesztenek. Az Empeltre fajta annyira fontos és különleges a Terra Alta járásban, hogy a szaporítóiskolákban is „Terra Alta” néven ismerik.

A tengerszint feletti magasság, a térség domborzatát formáló természetes határok és a szelek együttesen hozzák létre a térség egyedi mikroklímáját. Ez közvetlen hatással van az olajfa életciklusára, ezáltal pedig termésére – az olajbogyóra – és az abból készülő olajra is.

A szelekkel kapcsolatban elmondható, hogy a „Garbinada” nevű délnyugati szél szállítja az olajfák fennmaradásához szükséges nedvességet. Tulajdonságainak és gyakoriságának köszönhetően a „Cerç” nevű hideg és száraz északnyugati szél számos növényi (gombás) betegséget előz meg, így biztosítva azt, hogy az olaj nyersanyaga problémák nélkül érjen be és kiváló állapotban érkezzen meg az olajsajtoló üzemekbe.

Történeti szempontból az „Aceite de Terra Alta” és az „Oli de Terra Alta” egy régi hagyomány eredménye, hiszen állítólag az arabok honosították meg az olajbogyó termesztését a Terra Alta járásban. 1192-ben – amikor az arab kultúrát kezdte felváltani a kereszténység – az ebben a járásban folyó olajtermelés már egyike volt a mezőgazdasági alaptevékenységeknek (Cartes de Poblament de Gandesa, 1992). Emellett – Antoni Mascaró My memories (Emlékeim) című könyve (1948) szerint – 1787 körül a Terra Alta járáshoz tartozó Batea községben a gabonát és a szőlőt is megelőzve az olajbogyó volt a legszélesebb körben termesztett termék. A szerző leírása szerint „az előállított olívaolaj – ami a térség stabil gazdagságát adta – mennyisége ebben az esztendőben 21 000 kancsót tett ki, ami kancsónként 38 fonttal számolva 31 920 kasztíliai arrobát jelentett […]”. E szerint az 1 000 főnél kevesebb akkori lakos 350 000 kiló olívaolajat állított elő körülbelül 1 800 000 kiló olajbogyóból, ami jól érzékelteti a 18. század során a térségben folyó olívaolaj termelés jelentőségét. Ez a jelentőség a 19. század közepén is fennállt, és a mai Terra Alta területén az olívaolaj adta az előállított mezőgazdasági termékek legnagyobb százalékát, messze felülmúlva a mai termelési szinteket (Diccionario Geográfico-Estadístico-Histórico de España, Pascual Madoz, 1847). A szerző a minőséget is dicsérte, és azt állította Gandesa térségéről, hogy „[…] itt nagy mennyiségben termelnek jó minőségű olívaolajat, búzát és rozst […]”.

A földrajzi terület természeti tényezői alakították tehát az olívaolaj előállításához alkalmas olajbogyók természetes szelekcióját. Mindez a térségben régóta folyó olajbogyó termesztéssel ötvöződve (beleértve minden termesztési és feldolgozási fázist a talajműveléstől kezdve egészen az optimális érési időpontban végzett betakarításig és a feldolgozásig) teszi lehetővé a jó ízű, gyümölcsös és mandulára és/vagy dióra emlékeztető illatú, kiváló minőségű olívaolajak előállítását.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

http://gencat.cat/alimentacio/pliego-aceite-terra-alta

(1) HL L 343., 2012.12.14., 1. o.